|  |
| --- |
|  |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 024-01/22-01/54

URBROJ: 2170-30-22-01-1

Omišalj, 11. listopada 2022.

 **PREDMET: NACRT ODLUKE O PRIVREMENOJ ZABRANI IZVOĐENJA RADOVA NA PODRUČJU OPĆINE OMIŠALJ U 2023. GODINI**

 **- Savjetovanje sa zainteresiranom javnošću**

 Zakon o gradnji („Narodne novine“ broj 153/13, 20/17, 39/19 i 125/19) u članku 132. propisuje da predstavničko tijelo jedinice lokalne samouprave, po prethodno pribavljenom mišljenju turističke zajednice općine, može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine.

 U istom članku propisano je da se navedena odluka ne odnosi na: 1. građevine, odnosno radove za čije je građenje, odnosno izvođenje utvrđen interes Republike Hrvatske, 2. uklanjanje građevina na temelju rješenja građevinske inspekcije ili odluke drugog tijela državne vlasti i 3. građenje građevina, odnosno izvođenje radova u godini u kojoj je odluka stupila na snagu.

 Temeljem članka 11. Zakona o pravu na pristup informacijama („Narodne novine“ broj 25/13 i 85/15), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba. Na taj se način želi upoznati javnost sa predloženim Nacrtom odluke i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

**Svoje prijedloge vezane uz Nacrt odluke o privremenoj zabrani izvođenja radova
na području općine Omišalj u 2023. godini možete podnijeti putem Obrasca za savjetovanje dostupnog na ovoj stranici. Popunjen obrazac šalje se putem e-maila na adresu:** **sonja.cubranic@omisalj.hr**

**Savjetovanje o nacrtu Prijedloga odluke otvoreno je do 10. studenog 2022. godine.**

Po završetku Savjetovanja, svi pristigli prijedlozi bit će pregledani i razmotreni, sastavit će se Izvješće o prihvaćenim i neprihvaćenim prijedlozima kao i razlozima neprihvaćanja i to Izvješće bit će objavljeno na ovoj stranici.

Općina Omišalj

Na temelju članka 132. Zakona o gradnji („Narodne novine“ broj 153/13, 20/17, 39/19 i 125/19) i članka 33. Statuta Općine Omišalj („Službene novine Primorsko- goranske županije“ broj 5/21), po prethodno pribavljenom mišljenju Turističke zajednice Općine Omišalj, Općinsko vijeće Općine Omišalj na sjednici održanoj \_\_\_\_\_\_\_\_\_\_2022. godine, donijelo je

**ODLUKU**

 **o privremenoj zabrani izvođenja radova
na području općine Omišalj u 2023. godini**

**Članak 1.**

Ovom odlukom privremeno se zabranjuje izvođenje radova za vrijeme turističke sezone na području općine Omišalj tj. određuje se vrsta radova, područje, razdoblje kalendarske godine i vrijeme u kojem se privremeno zabranjuje izvođenje radova, utvrđuju opći uvjeti i razlozi zbog kojih se u pojedinim slučajevima mogu izvoditi radovi, nadzor nad provedbom odluke i novčane kazne.

**Članak 2.**

Zabrana izvođenja radova iz članka 1. ove Odluke odnosi se na zemljane radove i radove na izgradnji konstrukcije građevine.

**Članak 3.**

Zabrana izvođenja radova iz članka 2. ove Odluke odnosi se na područje općine Omišalj.

**Članak 4.**

Izvođenje radova iz članaka 2. i 3. ove Odluke zabranjuje se za vrijeme turističke sezone, u vremenu od 00,00 do 24,00 sata:

- na području naselja Omišalj u kalendarskom razdoblju od 15. lipnja 2023. godine do 15. rujna 2023. godine,

- na području naselja Njivice u kalendarskom razdoblju od 1. lipnja 2023. godine do 15. rujna 2023. godine.

**Članak 5.**

Odredbe članaka 2., 3. i 4. ove Odluke ne odnose se na:

1. građevine, odnosno radove za čije je građenje, odnosno izvođenje utvrđen interes Republike Hrvatske
2. uklanjanje građevina na temelju rješenja građevinske inspekcije ili odluke drugog tijela državne vlasti
3. građenje građevina, odnosno izvođenje radova u godini u kojoj je odluka stupila na snagu.

**Članak 6.**

Nadzor nad provedbom ove Odluke provodi komunalni redar Općine Omišalj, sukladno odredbama Zakona o građevinskoj inspekciji („Narodne novine“ broj 153/13 i 115/18).

**Članak 7.**

Novčana kazna za investitora koji izvodi radove protivno ovoj Odluci, određena je Naputkom o novčanim kaznama koje izriču komunalni redari, koji je donijelo Ministarstva graditeljstva i prostornog uređenja („Narodne novine“ broj 23/18).

**Članak 8.**

Danom stupanja na snagu ove Odluke prestaje važiti Odluka o privremenoj zabrani izvođenja radova na području Općine Omišalj u 2022. godini („Službene novine Primorsko-goranske županije“ broj 33/21).

**Članak 9.**

Ova Odluka stupa na snagu osmog dana od dana objave u „Službenim novinama Primorsko-goranske županije“, a primjenjuje se od 1. siječnja 2023. godine.